14.4.2023
SK
Úradný vestník Európskej únie
C 132/27 Utorok 4. októbra 2022
6. vyzýva Komisiu, aby zabezpečila primerané zdroje, pokiaľ ide o financovanie aj ľudské zdroje, na zriadenie a fungovanie centra; vyzýva členské štáty, aby zabezpečili zdroje potrebné na implementáciu a presadzovanie politík v oblasti prístupnosti, a to aj z fondov EÚ; zdôrazňuje, že dostatočné financovanie je nevyhnutnou podmienkou realizácie účinných verejných politík v oblasti prístupnosti, ako aj pre dosiahnutie pokroku v mnohých oblastiach, ako je napríklad zvýšenie informovanosti prostredníctvom komunikačných opatrení, osobitne smerom k organizáciám zastupujúcim osoby so zdravotným postihnutím, uznaním neviditeľných zdravotných postihnutí a harmonizáciou národných preukazov osôb so zdravotným postihnutím alebo noriem prístupnosti.
Štruktúra
7. vyzýva Komisiu, aby zriadila sekretariát a fórum na riadenie a vedenie práce centra; zdôrazňuje, že fórum by malo zaručiť vyváženú účasť zainteresovaných strán z verejného a súkromného sektora a nositeľov práv s primeranými skúsenosťami v oblasti prístupnosti; zdôrazňuje, že by sa mala zabezpečiť rovnováha medzi ženami a mužmi; zdôrazňuje, že sa musí zabezpečiť účasť organizácií zastupujúcich osoby so zdravotným postihnutím ako základná súčasť práce centra, aby sa zabezpečila najvyššia možná úroveň transparentnosti v jeho činnosti; domnieva sa, že centrum by malo zverejňovať ročný program práce a do fóra zástupcov zapojiť poslancov Európskeho parlamentu;
8. zdôrazňuje konkrétne výzvy, ktoré predstavujú jednotlivé okruhy politík v oblasti prístupnosti, ako napríklad zastavané prostredie, verejné obstarávanie, digitálne technológie, médiá a kultúra, preprava a nové technológie a asistenčné technológie a výrobky a služby prístupné verejnosti; vyzýva Komisiu, aby vytvorila špecializované podskupiny odborníkov pre určité oblasti; je presvedčený, že tieto skupiny by mali úzko spolupracovať s centrom a členskými štátmi, osobami so zdravotným postihnutím a organizáciami zastupujúcimi osoby so zdravotným postihnutím, aby sa zaručilo lepšie hodnotenie, vykonávanie, monitorovanie a presadzovanie právnych predpisov týkajúcich sa prístupnosti;
9. vyzýva členské štáty, aby zriadili národné centrá prístupnosti, ktorých súčasťou by mohli byť kontaktné miesta a paritné skupiny odborníkov, ktoré budú úzko spolupracovať s centrom pri vykonávaní, monitorovaní a presadzovaní právnych predpisov v oblasti prístupnosti; zastáva názor, že národné centrá prístupnosti by mali uľahčovať výmenu a koordináciu medzi príslušnými zainteresovanými stranami a držiteľmi práv vrátane hospodárskych subjektov, organizácií osôb so zdravotným postihnutím a vnútroštátnych orgánov zodpovedných za prístupnosť a vykonávanie odvetvových právnych predpisov; je presvedčený o tom, že odborníci centra v danej oblasti by mali poskytovať usmernenia a odbornú prípravu všetkým príslušným zainteresovaným stranám; domnieva sa, že takéto skupiny by mohli pomáhať pri nachádzaní riešení v oblasti prístupnosti, v ktorých by sa zohľadnili vnútroštátne osobitosti;
Mandát
10. domnieva sa, že centrum by malo fungovať ako stredisko, ktoré príslušným inštitúciám a orgánom EÚ a jej členským štátom pri vykonávaní práva Únie poskytuje pravidelnú pomoc a odborné znalosti týkajúce sa politík a technických požiadaviek v oblasti prístupnosti; domnieva sa, že centrum by malo vytvoriť a koordinovať rámec spolupráce, ktorý by spájal príslušné vnútroštátne orgány a orgány Únie so všetkými skupinami používateľov, najmä s organizáciami zastupujúcimi osoby so zdravotným postihnutím, organizáciami občianskej spoločnosti, akademickou obcou, podnikmi a odborníkmi zo všetkých oblastí prístupnosti a práv spotrebiteľov, s cieľom podporiť harmonizovanú implementáciu a presadzovanie v celej EÚ, poskytovať usmernenia a odbornú prípravu a inšpirovať prípravu politík a inovácie na úrovni členských štátov a EÚ, a to aj na základe identifikácie a výmeny najlepších postupov vo všetkých odvetviach, ako aj tvorbou nástrojov na uľahčenie implementácie práva Únie; okrem toho sa domnieva, že centrum by mohlo prehĺbiť spoluprácu medzi vyššie uvedenými orgánmi a organizáciami s vysoko inovatívnymi subjektmi s cieľom pozitívne podporiť vývoj asistenčných technológií; domnieva sa, že centrum by malo tiež poskytovať poradenstvo vrátane usmernení príslušným inštitúciám a orgánom EÚ a jej členským štátom v súvislosti s ich vnútornými politikami a postupmi v oblasti prístupnosti;
11. zdôrazňuje potenciálny prínos centra k podpore práce Komisie, okrem iného pri identifikácii a pomoci pri odstraňovaní nedostatkov a nezrovnalostí v súčasných právnych predpisoch, poskytovaní politických odporúčaní na aktualizáciu a rozvoj právnych predpisov v oblasti prístupnosti, začleňovaní prístupnosti do všetkých príslušných politík v rámci zodpovednosti rôznych generálnych riaditeľstiev Komisie, vrátane identifikácie prioritných oblastí, v ktorých by sa prístupnosť mala zlepšiť, realizácii projektov na hľadanie inovatívnych spôsobov implementácie prístupnosti, pomoci pri vypracovaní technických špecifikácií prístupnosti a pomoci agentúram a orgánom EÚ v otázkach súvisiacich s prístupnosťou;